﻿ဂလ့ၡၫ Galatians 1

1 ၦဆၧအၪ့မၧၫ့ဖိၪ လဘၪဆဲၫ့ဘၪ လၧၦၡၩတၭ, မွဲ ၦၡၩ လအၪ့မၧၫ့လၩ့ဘၪဝ့ၫနီၪ, အ့ၪမွဲ ယ့ၫၡူၬဎရံၬ, ဒဲဖါယွၩ လၧအဒုၭဂဲထုၪ့ထဲၩ့ အဝ့ၫဒၪ လၧဆၧၥံၫ အဖၧၩ့, ယၧၩ, စပီလူၫ, 2 ဒဲထၧၫ့ဖုဝဲ အီၪလၧယၥိၭ ထီးအလူၬ, ပစံၭ ဆၧအီၪကီၪ့ အီၪလၧဂလ့ၡၫ အဖၧၩ့, 3 မွဲဆၧအခိးအတၩ ဒဲဆၧဘၪလိၬအိၭလိၬ လၧဖါယွၩ, ဒဲပကဆါ ယ့ၫၡူၬဎရံၬ, 4 လၧအဖ့ၪလၫ့ဒၪအၥၭ လၧပဆၧဒဲၩဘၭ အခိၪ အကၠီၩ့, ဘဲၫၥိၭ အမိထုၭထၪ့ထဲၩ့ ၦလၧအယီၩလကၠၪ အဆၧအၧၩ့ အဖၧၩ့ ထီးဒၪ ပဖါယွၩအၥၭနီၪ မွဲအဘၪနၥံၪဆံၭ. 5 မွဲဆၧလၩဆၧဖၩ့ အီၪလၧယွၩ အဆိၩဆိၩအကၠၪကၠၪဆံၭ. အၩမံၩ့. 6 မွဲနၥံၪ လၩ့ဖၭ လၧၦလၧအကိၭထဲၩ့နၥံၪ လၧဎရံၬ အခိးအတၩ အဖၧၩ့, အီၪလၧဆၧၥၭထိၬအပရၧၫ့ အဂူၫဂၩ, လၧအလမွဲဘၪ အဂူၫဂၩ အဖၧၩ့ ချဲၫ့န့ၫယီၩတၭ, ယထီၫမံၫထီၫမၪလီၫ. 7 အ့ၪမွဲ ၦလၧအမၩထံၬထၬနၥံၪ တၭ, ဆၧမိမၩကဒံၩကဒၩဘၪအၥၭ လၧဎရံၬ အဆၧၥၭထိၬအပရၧၫ့ အီၪဝ့ၫ လနၩ့နၩ့လီၫ. 8 မွဲလါနၫ့ဘဲၫနီၪတၭ, ဆၧၥၭထိၬအပရၧၫ့ လၧပလီၩဘၪ လၧနၥံၪ အမ့ၬယၫ ပဝ့ၫဒၪယီၩ မွဲဂ့ၩ, အၥီၫ့ လၧမူၭခိၪ မွဲဂ့ၩ, အ့ၪလီၩဘၪ နၥံၪ လၧဆၧၥၭထိၬအပရၧၫ့ အဂူၫဂၩနီၪ မွဲအဘၪ ဆၧဆိၪအၧၩ့ ဆံၭ. 9 ဘဲၫပလီၩဝဲၩဆၧ အၥိၭနီၪ, ဘိၩ့နဲၪ့ယီၩ ယစံၭဒီၭ ယဝ့ၫ လၧဆၧၥၭထိၬအပရၧၫ့ လၧနၥံၪဒိၭန့ဝ့ၫ အမ့ၬယၫ, ၦအ့ၪလီၩလၩ့ ဆၧၥၭထိၬအပရၧၫ့ အဂူၫဂၩ တၭ, မွဲအဘၪ ဆၧဆိၪအၧၩ့ဆံၭ. 10 အဂဲးဘဲၫယီၩ ဘိၩ့နဲၪ့ယီၩ, မွဲယအၪ့ဎၬ ဆၧအခိးအတၩ လၧၦၡၩဧၪ, မွဲလၧယွၩလခီၫဧၪ, မွဲယအၪ့ဎၬ မၩဘၪၦၡၩအၥၭ ဆ့ဧၪ, အဂဲးဘဲၫယီၩ ယ အ့ၪအၪ့ဎၬ မၩဘၪဒံၭ ၦၡၩအၥၭတၭ, ယမွဲ ဎရံၬအဎီးအၡၩအ့ၬ. 11 ဘိၩ့နဲၪ့ယီၩ ထၧၫ့ဖုဝဲၥံၪဧ့, ယဒုၭၥ့ၪယၫ နၥံၪ လၧဆၧၥၭထိၬအပရၧၫ့ လၧယလီၩလၩ့လၬလၩ့ယီၩ, မွဲ ၦၡၩအဆၧအ့ၬ. 12 အဂဲးဘဲၫယီၩ ယလန့ဘၪ လၧၦၡၩ တၭ, ၦၡၩ လၥီၪ့လိၪဘၪယၧၩဆ့ဘၪ, အ့ၪမွဲ န့ၫ လၧယ့ၫၡူၬဎရံၬ နဲၪဖျီၪထၪ့ဝ့ၫ လၧယၧၩလီၫ. 13 အဂဲးဘဲၫယီၩ ယ မၩဆၧဖံၭဆၧ လၧအၥၫ့ လၧယအီၪ လၧၦယုဒၫဖိၪ အထူၫအရူၫ အဖၧၩ့နီၪ, နၥံၪ နါဂၧၫ့ လၧယမၩအၧၩ့မၩၥၫ့ ယွၩအဆၧအီၪကီၪ့ နၭမၬတၭ, ယ မၩဂၭဂီၩ့ဝ့ၫလီၫ. 14 ယဂဲၩလိၬ လၧယဖါၥံၪ အဆၧလီၩဆိၩ နၭမၬတၭ, ယမၩလိၪဝဲၩ ၦယုဒၫဖိၪ အထူၫအရူၫ ၥ့ၪနဲၪ့ဒံၭ ယၥိၭလဖၪ လၧအၥၭ န့ၫဎီၩယၧၩ, လၧယဆၨၩဒၪယဝ့ၫ အၪဂၩလီၫ. 15 မွဲလါနၫ့တၭ, ယွၩ လၧအအီၪက့ၪလၩ့ဖၭယၧၩ လၧယမိ အဒၧၩ့လးဖၧၩ့ ဒဲကိၭန့ထဲၩ့ယၧၩ လၧအခိးအတၩ နီၪ, 16 ထီးအဘၪ အဝ့ၫဒၪအၥၭ လၧအမိနဲၪဖျီၪ အဖိၪခွၫ လၧယဖၧၩ့ ဘဲၫၥိၭ ယမိလီၩလၩ့လၬလၩ့ အဆၧၥၭထိၬအပရၧၫ့ လၧၦဆၨၩလဖၪ အကျၩ တၭ, ချဲၫ့မၬနီၪ ယကိၪ့ထၪ့ဖၭလၩ့ လၧဆၧဖံၭဆၧယၪ ဒဲဆၧၥွံၪဆၧထံၫ အဂးအ့ၬ. 17 ယလ့ၩထၪ့ လၧယရုစလံၫ့ လၧၦကဲၪဆၧအၪ့မၧၫ့ဖိၪ ဆိၫနဲၪ့ယၧၩ အအီၪနီၪဆ့အ့ၬ. မွဲ ယလ့ၩချဲၫ့မၬ လၧခးအရ့ဘၠၫတၭ, ယဂဲၫထဲၩ့ဒီၭ လၧဒမၭစကၧၭလီၫ. 18 ထီးနီၪလဖၧၫ့, ၥၧၫ့နံၪ့ ဖီၩ့ခွံၬတၭ, ယထဲၩ့ထၪ့ လၧယရုစလံၫ့ ဘဲၫၥိၭ ယမိအီၪၡီၩ့ဘၪ စပံတၧၫ ယအီၪလၧအၥိၭ လဆံၫယဲၥၫ့လီၫ. 19 ဆၧအၪ့မၧၫ့ဖိၪ အဂူၫဂၩလဖၪ ယဒၪဘၪန့ၫ ကဆါ အထၧၫ့ဖုဝဲ စယ့မံၭ လဂၩနီၪလီၫ. 20 ဆၧလၧယကွ့ၭန့ နၥံၪအဆၧယီၩ, ယိခွါ, လၧယွၩ အမ့ၬယၫ ယချဲၩ့ဘျံၭချဲၩ့ဘျၪအ့ၬ. 21 လၧခဲၫ့ထဲၩ့တၭ, ယလ့ၩ လၧစံရအၫ ဒဲစလံၭၡၫ, 22 တၭ ဆၧအီၪကီၪ့လဖၪ လၧဎရံၬ အဖၧၩ့ အီၪလၧခးယုဒၫ ၥ့ၪယၫ ယမ့ၬ အ့ၬ. 23 မွဲအနါဂၧၫ့ဝ့ၫန့ၫ ၦလၧအမၩအၧၩ့မၩၥၫ့ယူၭ ပၧၩ လဂၩ, ဘိၩ့နဲၪ့ယီၩ လီၩလၩ့လၬလၩ့ ဆၧနဲၩ လၧအမၩဂၭဂီၩ့ဝ့ၫ လၧအခၪ့ထံၭနီၪလီၫ. 24 တၭ အဝ့ၫၥံၪ စံၭထၪ့အၪ့အူၭ ယွၩ လၧယကၠီၩ့ လီၫ.

1 ထီးနီၪလဖၧၫ့ လဆံၫလံနံၪ့ ဖီၩ့ခွံၬနီၪ, ယကိၭန့ စတဲတၧၭတၭ, ယလ့ၩထၪ့ဒီၭ လၧစဘၫနဘၭ အၥိၭ လၧယရုစလံၫ့လီၫ. 2 မွဲယဒၪဆၧ လၧယၫလခီၫတၭ, ယလ့ၩထၪ့, ယလီၩဘၪထဲၩ့ ဆၧၥၭထိၬအပရၧၫ့ လၧယလီၩလၩ့လၬလၩ့ လၧၦဆၨၩလဖၪ, လၧၦလၧအလၩအဖၩ့ အီၪဝ့ၫလဖၪ, ယလီၩဘၪၥူၪဝ့ၫလီၫ. အ့ၪလမွဲဘၪဘဲၫနီၪတၭ, ဘၪလဘၪ ယစဲၪ့ယူၭ ဒဲယမိစဲၪ့တလဲး ဘၪခိၬ ပျီၩပျီၩ လီၫ. 3 မွဲလါနၫ့ဘိၩ ၦဂြံစၭဖိၪ စတဲတၧၭ ဒၪလ့ၬ အီၪလၧယၥိၭ လဂၩနီၪ, ဆၧအၪ့မၧၫ့ဆီၪ့ အဒိၭဆၧကူၭတရံၭဆ့ အ့ၬ. 4 မွဲလၧထၧၫ့ဖုဝဲ အဘျၪ လၧအဂဲၫနုၬၥူၪဝ့ၫလဖၪ အကၠီၩ့ လၧအဂဲၫယိၥူၪ ပဆၧပျီၩဖျ့ၭ လၧအအီၪ လၧပဂး လၧယ့ၫၡူၬဎရံၬ အဖၧၩ့, ဘဲၫၥိၭ အမိအၪ့မၧၫ့ဎီး ပၧၩ လီၫ. 5 ဘဲၫၥိၭ ဆၧၥၭထိၬအပရၧၫ့ အမွဲအတီၩ မိအီၪဂုးအီၪခၧၫ့ လၧနၥံၪတၭ, ပအုၩ့လၩ့ အဝ့ၫၥံၪ အဆၧစ့ၩရၫ့ န့ၫ လနၩရံၩနီၪဆ့အ့ၬ. 6 အ့ၪမွဲ ပ အီၪလၧအလၩအဖၩ့လဖၪနီၪ လဘၪဆဲၫ့ဘၪ လၧယၧၩတၭ, ယွၩ ယိဒိၪဆံၭအၪၡၩ နးဂၩအ့ၬ. အဂဲးဘဲၫယီၩ ၦအီၪလၧအလၩအဖၩ့လဖၪ, မၩအၪထၪ့ ယဆၧ နးမံၩ့အ့ၬ. 7 လၧနီၪအမ့ၬယၫ ထီးအဒၪဘၪဝ့ၫ လၧဆၧဖ့ၪလၫ့ယၧၩ လၧဆၧၥၭထိၬအပရၧၫ့ လၧအဘၪဆဲၫ့ လၧဆၧလကူၭတရံၭဘၪ, ဘဲၫဆၧၥၭထိၬအပရၧၫ့ လၧအဘၪဆဲၫ့ လၧဆၧကူၭတရံၭ လၧစပံတၧၫ အၥိၭ, 8 (အဂဲးဘဲၫယီၩ ၦလၧအမၩဆၧ လၧစပံတၧၫ အဖၧၩ့ လၧဆၧအၪ့မၧၫ့ဖိၪအလး ဘၪဆဲၫ့ လၧဆၧကူၭတရံၭ လဂၩနီၪ, မွဲအမၩဆၧ လၧယဖၧၩ့ လၧဆၧဘၪဆဲၫ့ ၦဆၨၩလဖၪဆ့) လီၫ. 9 ထီးအၥ့ၪယၫ ဆၧအခိးအတၩ လၧဆၧဖ့ၪလၫ့ယၧၩယီၩ, ၦမၩအၥၭ ဘဲၫဆၧအထုၪ့လဖၪ အၥိၭ, စယ့မံၭ ဒဲစစံဖၭ, ဒဲစယီဟၫ့ၥံၪ ဖ့ၪလၫ့ယၧၩ ဒဲစဘၫနဘၭ လၧဆၧဖံၭၥိၭ အစူၪထွ့ၪ, ဘဲၫၥိၭ ပမိလ့ၩပဝ့ၫ လၧၦဆၨၩလဖၪ အအီၪ ဒဲအဝ့ၫၥံၪ အနၫ့ဆါဒၪဝ့ၫ လၧၦဒိၭဆၧကူၭတရံၭ အအီၪလီၫ. 10 အၥၭ အီၪဝ့ၫန့ၫ လၧပမိနၪ့ထၪ့ထဲၩ့ ၦၡၪ့ဖိၪယၬဖိၪ လမံၩ့ လီၫ. ဆၧနီၪလမံၩ့ ယမၩယဝ့ၫ လၩ့ထံးလၩ့ဆ့ၭ ဆ့လီၫ. 11 မွဲလါနၫ့ဘိၩ, ထီးစပံတၧၫ ဂဲၫ လၧအၪ့တအီၭနီၪ, ဆၧအီၪက့ၪ ဆၧမၪ လၧအလီၩ့ အလးအီၪဝ့ၫတၭ, ယဂဲးလိၬတ့ၭလိၬဆၧ လၧအမ့ၬယၫလီၫ. 12 အဂဲးဘဲၫယီၩ ၦလနၩ့နၩ့ လချုၭ ဂဲၫဒံၭဘၪ လၧစယ့မံၭ အအီၪနီၪ, စပံတၧၫ အၪ့ဎုၬဆၧ လၧၦဆၨၩလဖၪ, အ့ၪမွဲ ထီးအဝ့ၫၥံၪ ဂဲၫထီၩ့နီၪ, မွဲအၥၭမဲၪၦၡၩ လၧအဒိၭ ဆၧကူၭတရံၭတၭ, ဂၭထၪ့ခွံၬနီၪ, မၩလၩ့ဖၭလိၬအၥၭလီၫ. 13 ၦယုဒၫဖိၪ အဂူၫဂၩလဖၪ အၪ့လီၫဎုၬဆၧ လၧအၥိၭ ထီးစဘၫနဘၭ လ့ၩဖိၬ အအၪ့လီၫဆၧ အခဲၫ့ဆ့လီၫ. 14 မွဲလါနၫ့ဘိၩ, ထီးယဒၪဘၪ လၧအဝ့ၫၥံၪ လ့ၩ ဆၧလတီၩလလီၩ့ဘၪ ဘဲၫဆၧၥၭထိၬအပရၧၫ့ အဆၧမွဲဆၧတီၩ အၥိၭနီၪ, ယစံၭစပံတၧၫ့ လၧၦကိၭဂၩဒ့ၭ အမ့ၬယၫ ၦယုဒၫဖိၪ လဂၩ, နဝ့ၫဒၪယီၩ န အ့ၪထီးန့ ၦဆၨၩလဖၪ အထူၫအရူၫနီၪ, လထီးန့ဘၪ ၦယုဒၫဖိၪ အထူၫအရူၫတၭ, ဘဲၫၥိၭ ၦဆၨၩလဖၪ မိထီးန့ဝ့ၫ ဘဲၫ ၦယုဒၫဖိၪ အၥိၭနီၪ မွဲနမၩဆီၪ့ အဝ့ၫၥံၪ မွဲဘၪလဲၪ. 15 ပဝ့ၫဒၪယီၩ, ပလမွဲဘၪ ပဆၧဒဲၩဘၭဖိၪ ဘၪဆဲၫ့ လၧၦဆၨၩလဖၪနီၪ မွဲၦယုဒၫဖိၪ တၭ, 16 ပၥ့ၪယၫ လၧၦဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧဆၧမၩ ဘၪဆဲၫ့ လၧဆၧမၪလူၬ အကၠီၩ့ လမွဲဘၪ; အ့ၪမွဲ လၧဆၧနဲၩ ဘၪဆဲၫ့ လၧယ့ၫၡူၬဎရံၬ အကၠီၩ့ တၭ, ပဝ့ၫဒၪယီၩ ဒၪလ့ၬ ပနဲၩ ယ့ၫၡူၬဎရံၬ ဘဲၫၥိၭ ပမိဘၪ ဆၧအီၪက့ၪတီၩ အီၪက့ၪလီၩ့ပၧၩ လၧဆၧနဲၩ ဘၪဆဲၫ့ လၧဎရံၬ အကၠီၩ့နီၪ, လမွဲဘၪ လၧဆၧမၩ ဘၪဆဲၫ့ လၧဆၧမၪလူၬ အကၠီၩ့နီၪ; အဂဲးဘဲၫယီၩ ၦဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧဆၧမၩ ဘၪဆဲၫ့ လၧဆၧမၪလူၬနီၪ နးဂၩအ့ၬ. 17 မွဲလါနၫ့ဘိၩ, ပ အ့ၪအၪ့ဎၬ ဆၧအီၪက့ၪတီၩ အီၪက့ၪလီၩ့ပၧၩ လၧဎရံၬ အဖၧၩ့ အဘိၩ့ဘၭနီၪ, ဆၧအ့ၪဒၪန့ ပၧၩ ဘဲၫဆၧဒဲၩဘၭဖိၪ ဆ့တၭ, ဎရံၬမွဲ ဆၧဒဲၩဘၭ အခ့ၫအၡၩနီၪဆ့ဧၪ, မွဲလၩလါအ့ၬ. 18 အဂဲးဘဲၫယီၩ ဆၧလၧယမၩလၩ့ဎီးခွံၬလဖၪနီၪ, ယ အ့ၪမၩထၪ့ထဲၩ့ဒီၭ အဝ့ၫၥံၪတၭ, ယမိမၩလၩ့ယၥၭ ဘဲၫပမၩမၪဆၧ အၥိၭလီၫ. 19 အဂဲးဘဲၫယီၩ မွဲလၧဆၧမၪလူၬ အကၠီၩ့နီၪ, ယၥံၫဒၪခွံၬ ဆၧမၪလူၬ ဘဲၫၥိၭ ယမိမၧၫ့ထၪ့ လၧယွၩ အဂး လီၫ. 20 ယထိးၥံၫဎုၬယၥၭ လၧဎရံၬ လၧထုၪ့စူၪယၫ အလီၩ့ လါနၫ့နီၪ ယမၧၫ့ယဝ့ၫလီၫ. မွဲလါနၫ့ဘဲၫနီၪတၭ, လမွဲလၧၩ့ ယမၧၫ့, မွဲဎရံၬ မၧၫ့ဝ့ၫ လၧယဖၧၩ့လီၫ. ဆၧလၧယမၧၫ့ လၧဆၧယၪ အဖၧၩ့ ဘိၩ့နဲၪ့ယီၩ မွဲယမၧၫ့ လၧဆၧနဲၩ ဘၪဆဲၫ့ လၧယွၩ အဖိၪခွၫ လၧအအဲၪ ယၧၩ ဒဲဖ့ၪလၫ့ဒၪအၥၭ လၧယဂး လီၫ. 21 ယလအီၪက့ၪဘၪ ယွၩအခိးအတၩ လၧဆၧပျီၩပျီၩ, အဂဲးဘဲၫယီၩ ဆၧတီၩဆၧလီၩ့ အ့ၪအီၪထၪ့ လၧဆၧမၪလူၬ အကၠီၩ့နီၪ, မွဲဎရံၬ ထိးၥံၫယူၭ အၥၭပျီၩပျီၩယူၭ လီၫ.

1 ၦအၥၭ လဖၭဘၪ ဂလ့ၡၫဖိၪၥံၪဧ့, ဆၧအီၪက့ၪဖျီၪထၪ့ ယ့ၫၡူၬဎရံၬ လၧအထိးၥံၫအၥၭ လၧထုၪ့စူၪယၫ အလီၩ့ လၧနၥံၪ အမ့ၬယၫတၭ, မွဲပလၫ မၩကဒံၩကဒၩ နၥံၪအမ့ၬ လဂၩလဲၪ. 2 နၥံၪ ဒိၭန့ ၥၭမု လၧဆၧမၪလူၬ အဆၧမၩ အကၠီၩ့နီၪဧၪ, မွဲလၧဆၧနဲၩ ဘၪဆဲၫ့ လၧဆၧနါဂၧၫ့ဧၪ, ဆၧမိၥ့ၪယၫဘၪယၥၭန့ၫနီၪလီၫ. 3 မွဲနၥံၪအၥၭ လဖၭဘၪ န့ၫယီၩဧၪ နၥံၪ မၩထၪ့ၥၫ့ လၧၥၭမုနီၪ, မွဲနၥံၪ မၩဎွ့ၩထၪ့ ဘိၩ့နဲၪ့ယီၩ လၧဆၧဖံၭဆၧယၪဧၪ. 4 အ့ၪမွဲ ပျီၩပျီၩတၭ, မွဲနၥံၪ ဘၪ ဆၧၡၪ့ဆၧနၭဎွ့ၩယီၩ ပျီၩပျီၩဧၪ. 5 မၩအၥၭဘဲၫနီၪတၭ, ၦလၧအဒုၭဒိၭန့ နၥံၪ လၧၥၭမုနီၪ, ဒဲမၩလၩ့လၭဆၧ လၧနၥံၪ အကျၩ လဂၩ, မွဲအမၩဝ့ၫ လၧဆၧမၩ ဘၪဆဲၫ့ လၧဆၧမၪလူၬဧၪ, မွဲလၧဆၧနဲၩ ဘၪဆဲၫ့ လၧဆၧနါဂၧၫ့ ဧၪ. 6 ဘဲၫနီၪအၥိၭ စအၫဘြဟၫ့ နဲၩယွၩတၭ, ဆၧအီၪက့ၪဝ့ၫ လၧအတီၩအလီၩ့ အဂးလီၫ. 7 မၩအၥၭဘဲၫနီၪတၭ, ၦလဖၪ လၧအအီၪ လၧဆၧနဲၩ, မွဲစအၫဘြဟၫ့ အဖိၪနီၪ ၥ့ၪယၫ နၥံၪဝ့ၫ ဆံၭ. 8 ဆၧကွ့ၭအၥၭ ဒၪဘၪဝဲၩဝ့ၫ လၧယွၩ မိအီၪက့ၪတီၩ အီၪက့ၪလီၩ့ ၦဆၨၩလဖၪ လၧဆၧနဲၩ အကၠီၩ့ တၭ, လီၩဘၪဝဲၩ ဆၧၥၭထိၬအပရၧၫ့ လၧစအၫဘြဟၫ့နီၪ, စံၭဝ့ၫဒၪ, ၦကိၭဆၨၩဒ့ၭ မိဘၪ ဆၧဆိၪဂ့ၩဝ့ၫ လၧနဖၧၩ့ လီၫ. 9 မၩအၥၭဘဲၫနီၪတၭ, ၦလၧအအီၪ လၧဆၧနဲၩလဖၪ, န့ဘၪဎုၬ ဆၧဆိၪဂ့ၩ လၧၦလၧအနဲၩဆၧ, စအၫဘြဟၫ့နီၪလီၫ. 10 အဂဲးဘဲၫယီၩ ထီးဒၪ ၦလၧအဘၪဆဲၫ့ လၧဆၧမၪလူၬ အဆၧမၩလဖၪ, မွဲအဘၪ ဆၧဆိၪအၧၩ့လီၫ. အဂဲးဘဲၫယီၩ ဆၧကွ့ၭအၥၭ, ၦလဂၩဂၩ လၧအလအီၪဂုးဘၪ လၧကယဲ လံၬဆၧမၪလူၬ ထီးအလူၬ အဖၧၩ့, ဘဲၫၥိၭ အမိထီးန့ဝ့ၫနီၪ, မွဲအဘၪ ဆၧဆိၪအၧၩ့ ကိၭဂၩဒ့ၭ လီၫ. 11 ၦလန့ဘၪ ဆၧတီၩဆၧလီၩ့ လၧဆၧမၪလူၬ အဖၧၩ့ လၧယွၩ အမ့ၬယၫ နးဂၩနီၪ မွဲအဖျီၪထၪ့ဝ့ၫဒၪလီၫ. အဂဲးဘဲၫယီၩ ၦတီၩၦလီၩ့ မိမၧၫ့ဝ့ၫ လၧဆၧနဲၩ လီၫ. 12 ဆၧမၪလူၬ လဂဲၫထၪ့ဘၪ လၧဆၧနဲၩ အကၠီၩ့ လါနၫ့ဘိၩ, ၦလၧအမၩဝ့ၫနီၪ မိမၧၫ့ဝ့ၫ လၧအဖၧၩ့လီၫ. 13 ဎရံၬ ဘၪ ဆၧဆိၪအၧၩ့ လၧပဂးတၭ, ဎွ့ၩန့ထဲၩ့ယူၭ ပၧၩ လၧဆၧဆိၪအၧၩ့ ဘၪဆဲၫ့ လၧဆၧမၪလူၬ အဖၧၩ့, အဂဲးဘဲၫယီၩ ဆၧကွ့ၭအၥၭ, ၦလၧအဘၪဆဲၩလၩ့ အၥၭ လၧထုၪ့ အလီၩ့, မွဲအဘၪ ဆၧဆိၪအၧၩ့ ကိၭဂၩဒ့ၭ လီၫ. 14 ဘဲၫၥိၭ စအၫဘြဟၫ့ အဆၧဆိၪဂ့ၩ မိဘၪ ၦဆၨၩလဖၪ လၧယ့ၫၡူၬဎရံၬ အဖၧၩ့, ဘဲၫၥိၭ ပမိဒိၭန့ ၥၭမု အဆၧစံၭဝဲၩ လၧဆၧနဲၩ အဖၧၩ့ လီၫ. 15 ဖုၥံၪဝဲၥံၪဧ့, ယချဲၩ့ဆၧ ဘဲၫၦၡၩ အၥိၭ, မွဲၦၡၩ အဆၧအုၩ့လၩ့ လါနၫ့ဘိၩ, အ့ၪဘၪ ဆၧမၩခၧၫ့ဝ့ၫနီၪ, မွဲပမၩဂၭဂီၩ့ မွဲဂ့ၩ, မၩအၪထၪ့လခီၫ မွဲဂ့ၩ, နးဂၩအ့ၬ. 16 ဆၧချဲၩ့ဝဲၩလဖၪနီၪမွဲ ဆၧစံၭ လၧစအၫဘြဟၫ့ ဒဲအချံၫအၥၪ လီၫ. ဆၧလစံၭဘၪ အချံၫအၥၪလဖၪ ဘဲၫအဘၪဆဲၫ့ လၧၦအၪဂၩ အၥိၭ, မွဲဘဲၫအဘၪဆဲၫ့ လၧၦလဂၩ အၥိၭ, နချံၫနၥၪ, လၧအမွဲ ဎရံၬလီၫ. 17 ယစံၭ ဆၧယီၩ ဆၧအုၩ့လၩ့ လၧယွၩ မၩခၧၫ့ဝဲၩဝ့ၫနီၪ, ဆၧမၪလူၬ လၧအလးခဲၫ့ အနံၪ့ လံယၩၥၧၫ့ဆံၫ နီၪ, မွဲအမၩဂၭဂီၩ့ အဝ့ၫ ထီးဆၧစံၭဝဲၩ လန့ကဲၩ့လန့ကၩဘၪ ဆၧနီၪ လၥ့ၪဘၪလီၫ. 18 အဂဲးဘဲၫယီၩ ဆၧဖ့ၪၥၫ အ့ၪဘၪဆဲၫ့ လၧဆၧမၪလူၬ တၭ, ၦလဘၪဆဲၫ့လၧၩ့ လၧဆၧစံၭဝဲၩ, မွဲလါနၫ့ဘိၩ, ယွၩဖ့ၪလၫ့ဝ့ၫ လၧစအၫဘြဟၫ့, လၧဆၧစံၭဝဲၩဝ့ၫ အဖၧၩ့လီၫ. 19 မၩအၥၭဘဲၫနီၪတၭ, ဆၧမၪလူၬနီၪ မွဲအအီၪ လၧဆၧနီၪအဂဲးလဲၪ. မွဲဆၧမၩမၪလဖၪ အဂဲးနီၪ, ဆၧဖ့ၪလၫ့ဝဲၩ ထီးအချံၫအၥၪ လၧအဒိၭန့ ဆၧစံၭဝဲၩ မိဂဲၫ; ဒဲဆၧစ့ၩရၫ့ဝ့ၫ လၧအၥီၫ့ၥံၪ, လၧၦအၪ့ယၫဆၧ နံၫခီၫလဂၩ အစူၪဖၧၩ့ လီၫ. 20 ၦအၪ့ယၫဆၧ နံၫခီၫလဂၩနီၪ လဘၪဆဲၫ့ဘၪ လၧၦလဂၩ, အ့ၪမွဲ ယွၩ အီၪလဂၩဎး လီၫ. 21 မၩအၥၭဘဲၫနီၪတၭ, မွဲဆၧမၪလူၬ ထၫ့ဒုၪဒၩလိၬအၥၭ လၧယွၩအဆၧစံၭဝဲၩလဖၪ ဆ့ဧၪ, မွဲလၩလါ အ့ၬ. အဂဲးဘဲၫယီၩ ဆၧအ့ၪဖ့ၪလၫ့ယူၭ ဆၧမၪလူၬ လၧအမၩမၧၫ့ထၪ့ဆၧၥ့ၪ နီၪ, မွဲမၬ ဆၧတီၩဆၧလီၩ့ ဘၪဆဲၫ့ လၧဆၧမၪလူၬလီၫ. 22 မွဲလါနၫ့ဘိၩ, ဆၧကွ့ၭအၥၭ မၩဘံၭထၬ ၦၡၩ ကိၭဂၩဒ့ၭ လၧဆၧဒဲၩဘၭ အဖၫ့လၬ, ဘဲၫၥိၭ အမိဖ့ၪလၫ့ ဆၧစံၭဝဲၩ ဘၪဆဲၫ့ လၧဆၧနဲၩ ယ့ၫၡူၬဎရံၬ လၧၦနဲၩဆၧလဖၪနီၪလီၫ. 23 လၧဆၧနဲၩ လချုၭ ဂဲၫဒံၭဘၪနီၪ, ပဘၪ ဆၧခိၭထၬ ပၧၩ လၧဆၧမၪလူၬ အဖၧၩ့, ဆၧမၩဘံၭထၬပၧၩ လၧဆၧနဲၩ လၧအမိဖျီၪထၪ့ဝ့ၫလီၫ. 24 မၩအၥၭဘဲၫနီၪတၭ, ဆၧမၪလူၬ ကဲၪထၪ့ ၦၥီၪ့လိၪဆၧ ဒဲၥိၫ့ပၧၩ လၧဎရံၬ အအီၪနီၪ, ဘဲၫၥိၭ ပမိဘၪ ဆၧအီၪက့ၪတီၩ အီၪက့ၪလီၩ့ ပၧၩ လၧဆၧနဲၩ အကၠီၩ့လီၫ. 25 အ့ၪမွဲ ထီးဆၧနဲၩ ဂဲၫထီၩ့ဝ့ၫတၭ, ၦအီၪလၧၩ့ လၧၦၥီၪ့လိၪဆၧ အဖၫ့လၬအ့ၬ. 26 အဂဲးဘဲၫယီၩ နၥံၪဝ့ၫ ကိၭဂၩဒ့ၭ, နၥံၪမွဲ ယွၩအဖိၪ လၧဆၧနဲၩ ယ့ၫၡူၬဎရံၬ အကၠီၩ့လီၫ. 27 အဂဲးဘဲၫယီၩ ထီးဒၪ ၦလၧအဒိၭဘၭတံၫဇၫ့အၥၭ လၧဎရံၬ အဖၧၩ့လဖၪနီၪ, မွဲအၥိၭထၪ့ ဎရံၬ လီၫ. 28 လၧအဝ့ၫဒၪ အဖၧၩ့နီၪ, ၦယုဒၫဖိၪၥံၪ လအီၪဘၪ, ၦဂြံစၭဖိၪၥံၪ လအီၪဆ့ဘၪ; ၦဎီးဖိၪ လအီၪဘၪ, ၦပျီၩဖျ့ၭဖိၪ လအီၪဆ့ဘၪ; ၦအမုၪ ဒဲၦအခွၫ လအီၪဆ့ဘၪ; အဂဲးဘဲၫယီၩ နၥံၪဝ့ၫဒၪ ကိၭဂၩဒ့ၭ နၥံၪမွဲ ဆၧလမံၩ့ဎး လၧယ့ၫၡူၬဎရံၬ အဖၧၩ့လီၫ. 29 နၥံၪ အ့ၪမွဲ ဎရံၬအဆၧနီၪ, နၥံၪမွဲ စအၫဘြဟၫ့ အချံၫအၥၪ ဒဲၦလၧအမိန့ၥၫဆၧ ဘဲၫဆၧစံၭဝဲၩ အီၪဝ့ၫ အၥိၭနီၪလီၫ.

1 ဘိၩ့နဲၪ့ယီၩ ယစံၭ, ၦန့ၥၫဆၧ လဂၩ လၧအမွဲ ဖိၪၥၪ အဘိၩ့ဘၭနီၪ, မွဲဆၧထီးအလူၬ အကဆါ လါနၫ့ဘိၩ, လၩ့မဲၩဝ့ၫ လၧဆၧအဎီးအၡၩ လဂၩဆ့အ့ၬ. 2 အမုအလၩ လၧအဖါ စ့ၩရၫ့ဝဲၩဝ့ၫ လချုၭ ဘၪဒံၭဘၪနီၪ, မွဲအအီၪ လၧၦယိဆၧ, ဒဲလၧၦခိၭဆၧ အဖၫ့လၬလီၫ. 3 ဘဲၫနီၪအၥိၭ လၧပမွဲ ဖိၪၥၪ အဘိၩ့ဘၭနီၪ, ပကဲၪဎီး လၧဆၧဘၪဆဲၫ့ လၧဂၪ့ခိၪ အမိၡါ အစူၪဖၧၩ့လီၫ. 4 အ့ၪမွဲ ထီးအမုအလၩဘၪနီၪ, ယွၩ အၪ့မၧၫ့လၩ့ အဖိၪခွၫ လၧအအီၪဖျဲၪ လၧၦမုၪလဂၩတၭ, အီၪဖျဲၪဝ့ၫ လၧဆၧမၪလူၬ အဖၫ့လၬ, 5 ဘဲၫၥိၭ အမိဎွ့ၩန့ထဲၩ့ ၦအီၪ လၧဆၧမၪလူၬ အဖၫ့လၬ, ဘဲၫၥိၭ ပမိထၪ့ဘၭ လၧဖိၪခွၫၥံၪအလးလီၫ. 6 လၧနၥံၪမွဲ ဖိၪခွၫလဖၪ အကၠီၩ့နီၪ, ယွၩ အၪ့မၧၫ့လၩ့ အဖိၪခွၫ အၥၭမု လၧအၥၭခံဖၧၩ့ လၧပကိၭထၪ့ အၫဘၭ, ဖါဧ့, 7 မၩအၥၭဘဲၫနီၪတၭ, နလမွဲလၧၩ့ဘၪဎီး မွဲဖိၪခွၫတၭ, နအ့ၪမွဲ ဖိၪခွၫနီၪ, နမွဲ ယွၩအၡၩ ဒိၭဆၧဖ့ၪၥၫ လၧဎရံၬ အကၠီၩ့လီၫ. စပီလူၫ ဒုၭဘၪဆဲၫ့အၥၭ လၧၦဂလ့ၡၫဖိၪလဖၪ. 8 မွဲလါနၫ့ဘိၩ, လၧနၥံၪ လၥ့ၪယၫဒံၭဘၪ ယွၩနီၪ, ဆၧလၧအလမွဲဘၪ ကဆါလဖၪနီၪ, နၥံၪ မၩ အဆၧလီၫ. 9 အ့ၪမွဲ ဘိၩ့နဲၪ့ယီၩ, နၥံၪ ၥ့ၪယၫယွၩ, မွဲလါနၫ့ဘိၩ, ယွၩ ဒုၭၥ့ၪယၫ နၥံၪ လၧအနၫ့ဆါဒၪဝ့ၫတၭ, နၥံၪ ကၠၪထဲၩ့ဒီၭ နၥံၪအၥၭ လၧဆၧအမိၡါ အဂဲးအဘၭ လအီၪဘၪနီၪ အီၪလၧဆၧၡၪ့ဆၧယၬ အအီၪနီၪ မွဲဘၪလဲၪ, မိကဲၪဘၪဒီၭ နၥံၪအၥၭ လၧအဎီးဧၪ. 10 နၥံၪ ထီးနဲၪ့ အနံၩအၥၫ့, ဒဲလၩ, ဒဲအဆၧၫ့အထီ, ဒဲနံၪ့လဖၪ မၬကၨ. 11 ယ ၥၭမဲၪဆၧ လၧနၥံၪ အကၠီၩ့, ဘၪလဘၪ ယမၩဆၧ လၧနၥံၪအကျၩနီၪ မိကဲၪထၪ့ ဆၧပျီၩပျီၩလီၫ. 12 ဖုၥံၪဝဲၥံၪဧ့, ယမွဲ ဘဲၫနၥံၪ အၥိၭတၭ, ယအၪ့ကံၩ့အၪ့ယၫ နၥံၪ လၧနၥံၪ မိအီၪ ဘဲၫယၧၩ အၥိၭလီၫ. နၥံၪ မၩမၪယၧၩ နးမံၩ့အ့ၬ. 13 လၧထံၭ လၧအၥၫ့ ယဖံၭယယၪ အဂဲးဆါအဘၭဆါ အကၠီၩ့နီၪ, ယလီၩလၩ့လၬလၩ့ ဆၧၥၭထိၬအပရၧၫ့ လၧနၥံၪ အမ့ၬယၫနီၪ, နၥံၪၥ့ၪယၫလီၫ. 14 ဆၧကျဲၩ့ဖစီၩ့ အီၪလၧယဖံၭယယၪ အဖၧၩ့နီၪ, နၥံၪ လမၩကြၩ့ထမးဘၪ, နၥံၪ လခွံၬၡိၭဘၪ, အ့ၪမွဲ နၥံၪ ထိးဆၧၫ့ယၧၩ ဘဲၫယွၩအၥီၫ့ အၥိၭ, ဘဲၫယ့ၫၡူၬဎရံၬ အၥိၭနီၪလီၫ. 15 မၩအၥၭဘဲၫနီၪတၭ, နၥံၪ အဆၧမုၬၥၭ လၧနၥံၪ လီၩဘၪဝ့ၫနီၪ, မွဲအအီၪခီၫခီၫလဲၪ, အဂဲးဘဲၫယီၩ နၥံၪ အီၩ့ခွ့ၭထၪ့ခွံၬ နၥံၪအမ့ၬၥၪတၭ, ဖ့ၪလၫ့ယၧၩ အ့ၪၥ့ၪနီၪ, နၥံၪ မိမၩတၭ, ယထိးယၥၭ လၧနၥံၪ အဂးလီၫ. 16 မွဲယ လီၩလၩ့လၬလၩ့ နၥံၪ လၧဆၧမွဲဆၧတီၩ အကၠီၩ့နီၪ, မွဲယကဲၪထၪ့ နၥံၪ အဒုၪအဒၩဆ့ဧၪ. 17 အဝ့ၫၥံၪ ဂဲၩလိၬ လၧနၥံၪ အဂး လါနၫ့ဘိၩ, ဂ့ၩဝါအ့ၬ. ဘဲၫၥိၭ နၥံၪ မိဂဲၩလိၬ လၧအဂးနီၪ, အဝ့ၫၥံၪ မိနၫ့ထၪ့ခွံၬဘၪအၥၭ လၧနၥံၪလီၫ. 18 မွဲလါနၫ့ဘိၩ, ဂဲၩလိၬ လၧဆၧဂ့ၩ အဂး လထံၪဎးလဘီၩ့ဎးနီၪ, မွဲဆၧဂ့ၩ တၭ, မွဲန့ၫ လၧယအီၪ လၧနၥံၪ အၥိၭ ကၭအ့ၬ. 19 ယဖိၪၥံၪ လၧယဘၪထိးဒီၭ ဆၧဂူၭဆၫ လၧနၥံၪ အကၠီၩ့ ထီးဎရံၬအဂၩ့ လိၪထၪ့အၥၭ လၧနၥံၪ အဖၧၩ့ၥံၪ ဧ့! 20 ဆၧမိဒၪဘၪယၥၭ လၧနၥံၪ ဘိၩ့နဲၪ့ယီၩ, ဒဲချဲၩ့ဒုၪ့ နၥံၪ လၧဆၧလၩ့မဲၩဒၪအဆၧ, အဂဲးဘဲၫယီၩ ယၥၭ ဘံၪဘူၪဝ့ၫ လၧနၥံၪ အကၠီၩ့လီၫ. 21 ၦလၧဆၧမိအီၪဘၪအၥၭ လၧဆၧမၪလူၬ အဖၫ့လၬၥံၪဧ့, လီၩဘၪယၧၩ နးထံၪဘီၪ. ဆၧမၪလူၬမွဲ နၥံၪနါဂၧၫ့ဆ့ဧၪ. 22 အဂဲးဘဲၫယီၩ ဆၧကွ့ၭအၥၭ လၧစအၫဘြဟၫ့ အီၪလၧအဖိၪခွၫ နံၫဂၩ, အလဂၩ မွဲၦဎီးမုၪ အဖိၪနီၪ, ဒဲအလဂၩ လၧအမွဲ ၦပျီၩဖျ့ၭမုၪ အဖိၪလီၫ. 23 အ့ၪမွဲ ၦလၧအဘၪဆဲၫ့ လၧၦဎီးမုၪ အဖိၪလဂၩနီၪ, မွဲအအီၪဖျဲၪဝ့ၫ လၧဆၧဖံၭဆၧယၪ လခီၫတၭ, ၦလၧအဘၪဆဲၫ့ လၧၦပျီၩဖျ့ၭမုၪ လဂၩနီၪ, မွဲလၧဆၧစံၭဝဲၩဝ့ၫ အကၠီၩ့လီၫ. 24 ဆၧနီၪလဖၪမွဲ အဒီၩ့အထ့ၬ လီၫ. အဂဲးဘဲၫယီၩ ၦမုၪလဖၪယီၩ, မွဲဆၧအုၩ့လၩ့ နံၫမံၩ့လီၫ. အလမံၩ့ လၧအဂဲၫ လၧခိၪလီၩ့ စဲနၫ လၧအဆီၫ့အီၪန့ ဎီးလဖၪနီၪ, မွဲနးဟၫဂၫလီၫ. 25 အဂဲးဘဲၫယီၩ ဆၧချဲၩ့ဟၫဂၫနီၪ, မွဲခိၪလီၩ့ စဲနၫ အီၪလၧခးအရ့ဘၠၫ အဖၧၩ့နီၪ, မွဲဘဲၫယရုစလံၫ့ လၧအအီၪ ဘိၩ့နဲၪ့ယီၩ လၧအကဲၪဎုၬဎီး ဒဲအဖိၪၥံၪဆ့လီၫ. 26 အ့ၪမွဲ ယရုစလံၫ့ အီၪလၧထၭနီၪမွဲ ဆၧပျီၩဖျ့ၭ တၭ, မွဲပဝ့ၫဒၪ ထီးအလူၬယီၩ အမိလီၫ. 27 အဂဲးဘဲၫယီၩ ဆၧကွ့ၭအၥၭ, ၦထူၬဖိၪ လၧအလဆီၫ့အီၪန့ဘၪဆၧဧ့, ၥုၪ့ဎွံၫၥၭယီၫထၪ့ဘီၪ, ၦမုၪ လၧအလဘၪဘၪ ဆၧဂူၭဆၫဧ့, ထုၭထၪ့ နလူတၭ ကိၭၡၭထၪ့ဘီၪ, အဂဲးဘဲၫယီၩ ၦမုၪ လၧအအီၪယူဝ့ၫ လဂၩနီၪ, အဖိၪ အၪနဲၪ့ ၦမုၪ အီၪလၧအဝၩ လဂၩဒံၭနီၪလီၫ. 28 အ့ၪမွဲ ပဝ့ၫဒၪယီၩ, ဖုၥံၪဝဲၥံၪဧ့, ဘဲၫစအံစၭ အၥိၭနီၪ, ပမွဲ ဆၧစံၭဝဲၩအဖိၪ လီၫ. 29 ဘဲၫအဆၧၫ့အထီနီၪ ၦလၧအအီၪဖျဲၪ လၧဆၧဖံၭဆၧယၪ လဂၩနီၪ မၩအၧၩ့မၩၥၫ့ ၦလၧအအီၪဖျဲၪ လၧၥၭ လဂၩ အၥိၭတၭ, ဘိၩ့နဲၪ့ယီၩ ဆၧမၩအၥၭ ဘဲၫနီၪအၥိၭဆ့လီၫ. 30 မွဲလါနၫ့ဘိၩ, ဆၧကွ့ၭအၥၭ စံၭဝ့ၫ ဘဲၫၥ့ၪလဲၪ. နၫ့ထၪ့ခွံၬ ဎီးမုၪ ဒဲအဖိၪခွၫ ဆံၭ. အဂဲးဘဲၫယီၩ ဎီးမုၪ အဖိၪခွၫ ဒိၭန့ဎုၬ ဆၧဖ့ၪၥၫ လၧၦပျီၩဖျ့ၭမုၪ အဖိၪခွၫ အၥိၭနီၪ အ့ၬ. 31 မၩအၥၭဘဲၫနီၪတၭ, ဖုၥံၪဝဲၥံၪဧ့, ပလမွဲဘၪ ဎီးမုၪ အဖိၪလဖၪ ဘၪ, အ့ၪမွဲ ၦပျီၩဖျ့ၭမုၪ အဖိၪလီၫ.

ဂလ့ၡၫ Galatians 5

1 မၩအၥၭဘဲၫနီၪတၭ, ဆၧၫ့ထုၪ့ ဂုးခၧၫ့ လၧဆၧပျီၩဖျ့ၭ အဖၧၩ့ လၧဎရံၬ မၩဖီၩ့ဖျ့ၭ ပၧၩဆံၭ, တၭ ထီးဘၪ ဆၧဘဲၩ့ဘီၩ့ဒီၭ လၧဎီး အနိၪယိၭဘီၩ့ လဂ့ၩ. 2 ယိခွါ, ယၧၩ စပီလူၫ စံၭနၥံၪ, နၥံၪ အ့ၪဘၪ ဆၧကူၭတရံၭနီၪ, ဎရံၬ န့ကၩဆၧ လၧနၥံၪအဂး နးမံၩ့အ့ၬ. 3 ယထိးဒီၭ ယၥၭ လၧကယဲ ၦဒိၭဆၧကူၭတရံၭ ကိၭဂၩဒ့ၭနီၪ, လၧအဒ့ၪအမါ အီၪဝ့ၫ လၧအဘၪထီးန့ ဆၧမၪလူၬ ထီးအလူၬ လီၫ. 4 ထီးဒၪ ၦလၧအဒိၭန့ဘၪ ဆၧတီၩဆၧလီၩ့ လၧဆၧမၪလူၬ, နၥံၪဝ့ၫဒၪယီၩ, နၥံၪ လၩ့မုလၩ့ဖၭ လၧဎရံၬနီၪ, နၥံၪ လၩ့ထ့ၬခွံၬယူၭ လၧဆၧအခိးအတၩ အဖၧၩ့ ယူၭ. 5 အဂဲးဘဲၫယီၩ ပဝ့ၫဒၪယီၩ ပခိၭယိလါ ဆၧဘၪဆဲၫ့ လၧဆၧနဲၩ အဆၧတီၩဆၧလီၩ့ လၧၥၭမု အဖၧၩ့ၥၭ လီၫ. 6 အဂဲးဘဲၫယီၩ လၧယ့ၫၡူၬဎရံၬ အဖၧၩ့နီၪ ဒိၭဆၧကူၭတရံၭ မွဲဂ့ၩ, လဒိၭဘၪ ဆၧကူၭတရံၭ မွဲဂ့ၩ, လန့ကၩလၧၩ့ဆၧ နးမံၩ့ဘၪတၭ, မွဲဆၧနဲၩ လၧအမၩဆၧ လၧဆၧအဲၪဆၧကွံၩ လီၫ. 7 နၥံၪ လ့ၩယူၭ နၥံၪဝ့ၫ ဂ့ၩဘၪစဲၪနီၪ, မွဲပလၫ မၩထံၬထၬ နၥံၪ ဘဲၫၥိၭ နၥံၪ ထီးခိၭနၪ ဆၧမွဲဆၧတီၩ လဂ့ၩနီၪ လဂၩလဲၪ. 8 ဆၧအၪ့လွ့ၫယီၩ, ဘၪဆဲၫ့ လၧၦလၧအကိၭထဲၩ့ နၥံၪအ့ၬ. 9 မံၪလဆံၭဖိၪနီၪ မၩဖၭထၪ့ဆၧ ထၧၫ့ဖျိၪ့ယၫ လီၫ. 10 ယနဲၩဆၧ လၧကဆါ အဖၧၩ့ လၧနၥံၪ အဂဲးအကၠီၩ့ ဒဲနၥံၪအၥၭ လလၩ့မဲၩဘၪလီၫ. ထီးဒၪ ၦလဂၩလါလါ လၧအမၩထံၬထၬ နၥံၪနီၪ, မွဲအမိဘၪ အဆၧစ့ၩရၫ့ဒၪဝ့ၫ လီၫ. 11 ဖုၥံၪဝဲၥံၪဧ့, ယဝ့ၫဒၪယီၩ, ယ အ့ၪလီၩလၩ့လၬလၩ့ဒံၭ ဆၧကူၭတရံၭ အဂဲးနီၪ, ယဘၪဒံၭ ဆၧမၩအၧၩ့မၩၥၫ့ ယၧၩ, မွဲဘၪလဲၪ. အ့ၪမွဲ ၦဘဲၫနီၪတၭ, ဆၧဘၪထၧၩ့ ဘၪဆဲၫ့ လၧထုၪ့စူၪယၫ လၩ့မါဝ့ၫလီၫ. 12 ၦလၧအမၩထံၬထၬ နၥံၪနီၪ, ဘၪယၥၭ လၧအမိဘၪ ဆၧနၫ့ထၪ့ခွံၬဝ့ၫလီၫ. 13 အဂဲးဘဲၫယီၩ ဖုၥံၪဝဲၥံၪဧ့, ဆၧကိၭန့ နၥံၪ လၧဆၧပျီၩဖျ့ၭနီၪ အဖၧၩ့လီၫ. မွဲလါနၫ့ဘိၩ ထီးမၩ နၥံၪ အဆၧပျီၩဖျ့ၭနီၪ လၧဆၧဒုၭကဲၪထၪ့ နၥံၪ အဖံၭအယၪအလး လဂ့ၩ, အ့ၪမွဲ မၩဆၧၩ့လိၬ နၥံၪအၥၭ လၧဆၧအဲၪဆၧကွံၩ ဆုၬဆုၬဆံၭ. 14 အဂဲးဘဲၫယီၩ ဆၧမၪလူၬ ထီးအလူၬ လၧၫ့ထၪ့ဎွ့ၩထၪ့ လၧဆၧချဲၩ့ လထံၪယီၩ အဖၧၩ့, အဲၪ ၦလၧနနဲၩ့ထံၭ ဘဲၫနနၫ့ဆါဒၪနဝ့ၫ အၥိၭနီၪ ဆံၭ. 15 အ့ၪမွဲ နၥံၪ အ့ၪအဲၪ့လိၬ ဒဲအၪ့လိၬ နၥံၪအၥၭ ဆုၬဆုၬတၭ, ထီးလၩ့နၥံၪအၥၭ ဘီၪ; ဘၪလဘၪ နၥံၪ မိမၩဂၭဂီၩ့ ဘၪခိၬလိၬ နၥံၪအၥၭ လီၫ. 16 ယစံၭယဝ့ၫ လ့ၩဆၧ လၧၥၭမု အဖၧၩ့ဆံၭ. ထီးနီၪလဖၧၫ့ ဆၧဖံၭဆၧယၪ အဆၧၥၭကွံၩနီၪ, နၥံၪ မၩ လၧၫ့ထၪ့ဎွ့ၩထၪ့အ့ၬ. 17 အဂဲးဘဲၫယီၩ ၥၭကွံၩ ဆၧဘၪဆဲၫ့ လၧဆၧဖံၭဆၧယၪယီၩ, ထၫ့ဒုၪဒၩ ၥၭမု လီၫ. ဒဲၥၭမုနီၪ ထၫ့ဒုၪဒၩ ဆၧဖံၭဆၧယၪလီၫ. ဆၧနီၪလဖၪ ထၫ့ဒုၪဒၩလိၬအၥၭလီၫ. မၩအၥၭဘဲၫနီၪတၭ, ဆၧလၧနၥံၪ မိမၩဘၪ နၥံၪအၥၭလဖၪနီၪ, မွဲနၥံၪ မၩၥ့ၪ အ့ၬ. 18 မွဲလါနၫ့ဘိၩ, ၥၭမု အ့ၪၥိၫ့ နၥံၪတၭ, နၥံၪ အီၪလၧဆၧမၪလူၬ အဖၫ့လၬအ့ၬ. 19 တၭ ဆၧဘၪဆဲၫ့ လၧၦဖံၭၦယၪလဖၪ အီၪဖျီၪဝ့ၫ တၭ, မွဲ အယီၩ, ဆၧအဲၪဘိၩ့အဲၪဖၬ, ဆၧမၩမၪမုၪ မၩမၪခွၫ, ဆၧအဲၪလဲးအဲၪဘျၪ, 20 ဆၧဘၩဆၧဂၩ့, ဆၧလီးဆၧဘွဲၩ, ဆၧထၫ့ဒုၪထၫ့ဒၩ, ဆၧအဲၪလိၬဆိၭချဲၩ့ ဆၧအီၪက့ၪန့ၫဎီၩ့လိၬအၥၭ, ဆၧၥုၪ့ထၪ့ၥၭဂဲၫ့, ဆၧဂဲၩလိၬတ့ၭလိၬ, ဆၧလၩ့မုလၩ့ဖၭ, ဆၧအစူၪလလၩ့ဎုၬဘၪ, 21 ဆၧၥၭခ့ၬ, ဆၧမၩၥံၫၦၡၩ, ဆၧအီၩမၧၩ့ ၥံၭထံၫဂၬထံၫ, ဆၧမၩဘိၪ့ၥံၪပွ့ၩၥံၪ, ဒဲဆၧဘဲၫနီၪၥိၭလဖၪလီၫ. ယစံၭဝဲၩ နၥံၪ ဘဲၫယစံၭဝဲၩယူၭ နၥံၪ အၥိၭနီၪ, ၦလၧအမၩဝ့ၫ ဘဲၫနီၪၥိၭလဖၪ, မွဲၦလၧအမိန့ဘၪၥၫ ယွၩအဘၩ့အမုးနီၪအ့ၬ. 22 အ့ၪမွဲ ၥၭမု အဆၧၥၪနီၪ, မွဲ ဆၧအဲၪဆၧကွံၩ, ဆၧၥုၪ့ထိၬၥၭထိၬ, ဆၧဘၪလိၬအိၭလိၬ, ဆၧအွံၪၥၭဆၧၩ့ယံၬ, ဆၧၥုၪ့ဆၧၩ့ၥၭဆၧၩ့, ဆၧမၩဂ့ၩ, ဆၧနဲၩ, 23 ဆၧဆၪ့လၩ့ၥၭ, ဆၧထုၭၥၭၥံၪနီၪလီၫ. ၦဘဲၫနီၪၥိၭလဖၪယီၩ, ဆၧမၪလူၬ လၧအမၩထံၬထၬဝ့ၫနီၪ အီၪနးထံၪအ့ၬ. 24 တၭ ၦလၧအဘၪဆဲၫ့ လၧဎရံၬလဖၪနီၪ အဆၧဖံၭဆၧယၪ ဒဲဆၧယၪ အဆၧဆိၫ့န့ဘၪၥံၪ, ဒဲအဆၧၥၭကွံၩလဖၪမွဲ အမၩၥံၫယူၭဝ့ၫ လၧထုၪ့စူၪယၫ အလီၩ့ယူၭ. 25 ပ အ့ၪမၧၫ့ လၧၥၭမု အဖၧၩ့နီၪ မွဲပလ့ၩၡီၩ့ လၧၥၭမု အဖၧၩ့ ဆ့ဆံၭ. 26 မွဲပထီးဆိၫ့န့ ဆၧဂၧၫ့ထၪ့ၥၩလၩ့ ပျီၩပျီၩ လဂ့ၩ, ထီးထိၪဂဲၩလိၬပၥၭ လၧဆၧအၧၩ့ လဂ့ၩ, ထီးၥၭခ့ၬလိၬပၥၭ လဂ့ၩ.

ဂလ့ၡၫ Galatians 6

1 ဖုၥံၪဝဲၥံၪဧ့, ၦလဂၩဂၩ အ့ၪမၩမၪ ဆၧလမံၩ့မံၩ့နီၪ, နၥံၪ လၧအအီၪ လၧၥၭမု အဖၧၩ့နီၪ, ဘဲၫၥိၭ နၥံၪ ထီးဘၪ ဆၧကျဲၩ့ဖစီၩ့ လဂ့ၩတၭ, ထီးလၩ့ နၥံၪအၥၭတၭ, ၥီၪ့ထဲၩ့ၥၫ့ထဲၩ့ အဝ့ၫ လဂၩ လၧနၥံၪအၥုၪ့ဆၧၩ့ အၥၭဆၧၩ့ အဖၧၩ့နီၪ, အၪ့မၧၫ့ အအီၪထဲၩ့ လၧအလးဆံၭ. 2 အွံၪဆၧၩ့လိၬ နၥံၪ အဆၧဎၧၫ့ လဂၩဘၪလဂၩ လဂၩဘၪလဂၩ တၭ, မၩလၧၫ့ထၪ့ဎွ့ၩထၪ့ ဎရံၬအဆၧၥီၪ့ဆၧၥၫ့ ဘဲၫနီၪၥိၭဆံၭ. 3 အဂဲးဘဲၫယီၩ ၦလၧအလမွဲဘၪ ဆၧနးမံၩ့တၭ, အ့ၪစံၭလၩ့အၥၭ, လၧအမွဲ ၦန့ၫအံၩန့ၫအိၩ လဂၩဂၩနီၪ, မွဲအအၪ့လီၫလၩ့အၥၭလီၫ. 4 မွဲလါနၫ့ဘိၩ, မွဲၦယိမၩခွါ အဆၧမၩဒၪဝ့ၫ ကိၭဂၩဒ့ၭဆံၭ. ထီးနီၪလဖၧၫ့ မွဲအမိအီၪလၧဆၧၥၭထိၬ အလးန့ၫ လၧအဖၧၩ့ဒၪဝ့ၫတၭ, မွဲလၧဂူၫဂၩ အဖၧၩ့အ့ၬ. 5 အဂဲးဘဲၫယီၩ ၦလဂၩဘၪလဂၩ အဆၧဎၧၫ့ဒၪဝ့ၫနီၪ, မွဲအမိယိၭဒၪဝ့ၫလီၫ. 6 ၦလၧအဘၪ ဆၧၥီၪ့လိၪဝ့ၫ လၧဆၧအလူအထၫနီၪ, မွဲအအၪ့နၩ့ဖၭ ဖ့ၪလၫ့ပၧၩ လၧအၥီၪ့ထဲၩ့ၥၫ့ထဲၩ့ဆၧ လၧကယဲ ဆၧအဂ့ၩဆံၭ. 7 ထီးအၪ့လီၫလၩ့ နၥံၪအၥၭ လဂ့ၩ, ယွၩ ထိးဆၧၫ့ ဆၧမၩကြၩ့ထမးဝ့ၫအ့ၬ. ကယဲ ဆၧလၧၦဎွံၪဝ့ၫ လမံၩ့မံၩ့နီၪ, မွဲအမိကူၭ အဝ့ၫနီၪလီၫ. 8 အဂဲးဘဲၫယီၩ ၦလၧအဎွံၪ ဆၧဘၪဆဲၫ့ လၧဆၧယၪ နီၪ, မိကူၭ ဆၧအုၪၥ့ၪ ဘၪဆဲၫ့ လၧဆၧယၪနီၪတၭ, ၦလၧအဎွံၪ ဆၧဘၪဆဲၫ့ လၧၥၭမုနီၪ, မိကူၭ ဆၧမၧၫ့ လၩ့ဆိၩလၩ့ကၠၪ လၧအဘၪဆဲၫ့ လၧၥၭမုနီၪလီၫ. 9 လၧပမၩ ဆၧဂ့ၩ အဖၧၩ့နီၪ, မွဲပထီးလၩ့ပွံၭ လဂ့ၩ, အဂဲးဘဲၫယီၩ ပအ့ၪလလၩ့ပွံၭလၩ့ထၩ့ဘၪ နီၪ, ထီးအမုအလၩ ဘၪခိၬ ပမိကူၭဆၧလီၫ. 10 မၩအၥၭဘဲၫနီၪတၭ, ထီးဒၪအလး အ့ၪအီၪဝ့ၫနီၪ, မွဲပမၩဂ့ၩၡီၩ့ ၦၡၩ ကိၭအဂၩဒ့ၭ ဆံၭ. အ့ၪမွဲ ၦလၧအနဲၩဆၧလဖၪ အဂံၪ့ဖိၪနီၪ, အၪဒၪအဆၧဒံၭ လီၫ. 11 ယကွ့ၭန့ နၥံၪ လၧယစူၪဒၪယဝ့ၫ လၧလံၬ ဆံၭဒိၪလဲၪ, ဆံၭဒိၪလဲၪနီၪ, နၥံၪ ဒၪဘၪ နၥံၪဝ့ၫလီၫ. 12 ထီးဒၪ ၦလၧဆၧမိအီၪဘၪအၥၭ လၧအလၩအဖၩ့ လၧဆၧဖံၭဆၧယၪ အဖၧၩ့နီၪ, ဘဲၫၥိၭ အထီးဘၪ ဆၧမၩအၧၩ့မၩၥၫ့ဝ့ၫ လၧဎရံၬ အထုၪ့စူၪယၫ အကၠီၩ့ လဂ့ၩတၭ, မွဲအအၪ့မၧၫ့ဆီၪ့ နၥံၪ ဒိၭဆၧကူၭတရံၭလီၫ. 13 ၦလၧအဒိၭ ဆၧကူၭတရံၭလဖၪနီၪ, မွဲအနၫ့ဆါဒၪဝ့ၫ ထီးန့ ဆၧမၪလူၬဆ့အ့ၬ. အ့ၪမွဲဘဲၫၥိၭ အမိအီၪက့ၪဖိၫလိၫအၥၭ လၧနၥံၪအဖံၭအယၪ အကၠီၩ့တၭ, ဆၧမိအၪ့မၧၫ့ဘၪအၥၭ လၧနၥံၪ ဒိၭဆၧကူၭတရံၭလီၫ. 14 အ့ၪမွဲ ယဝ့ၫဒၪယီၩ, လၧပကဆါ ယ့ၫၡူၬဎရံၬ အထုၪ့စူၪယၫ အမ့ၬယၫနီၪ, မွဲယထီးအီၪက့ၪဖိၫလိၫယၥၭ လၧဆၧလမံၩ့မံၩ့ အကၠီၩ့ လၩလါ လဂ့ၩ, လၧထုၪ့စူၪယၫ အကၠီၩ့နီၪ, ဂၪ့ခိၪ ဘၪ ဆၧဖျၩထၪ့အၥၭ လၧထုၪ့စူၪယၫ အလီၩ့ လၧယဂးတၭ, ယဘၪ ဆၧဖျၩထၪ့ယၥၭ လၧထုၪ့စူၪယၫ အလီၩ့ လၧဂၪ့ခိၪ အဂးဆ့လီၫ. 15 အဂဲးဘဲၫယီၩ ဆၧလၧယ့ၫၡူၬဎရံၬ အဖၧၩ့နီၪ ဒိၭဆၧကူၭတရံၭ မွဲဂ့ၩ, လဒိၭဘၪ ဆၧကူၭတရံၭ မွဲဂ့ၩ, မွဲအလန့ကၩလၧၩ့ ဆၧနးမံၩ့ဘၪ အ့ၪမွဲ နၫ့ဆါအၥၫ့နီၪ, မွဲ ဆၧလီၫ. 16 ထီးဒၪ ၦလၧအလ့ၩဝ့ၫ ဘဲၫ၁နိၫယီၩ အီၪဝ့ၫ အၥိၭလဖၪနီၪ, မွဲဆၧဘၪလိၬအိၭလိၬ, ဒဲဆၧယၫ့ၥၭ အီၪလၧအလီၩ့, ဒဲလၧယွၩအၡၩ အံၫစရ့ၭလၭဖိၪၥံၪ အလီၩ့ဆ့ ဆံၭ. 17 ထီးယီၩလၧယၫတၭ, မွဲပထီးမၩထံၬထၬလၧၩ့ ယၧၩ နးဂၩလဂ့ၩ, အဂဲးဘဲၫယီၩ ဆၧအဖၧၩ့လးလဖၪ ဘၪဆဲၫ့ လၧကဆါယ့ၫၡူၬ အီၪလၧယလီၩ့လီၫ. 18 ဖုၥံၪဝဲၥံၪဧ့, ပကဆါ ယ့ၫၡူၬဎရံၬ အခိးအတၩနီၪ မွဲအအီၪလၧနၥံၪ အၥုၪ့အၥၭ အၥိၭဆံၭ; အၩမံၩ့.